Frans páfi er staðráðinn í að fara til Íraks þrátt fyrir flugskeytaárásir á bækistöðvar fjölþjóðaliðsins í landinu. Ein slík árás var gerð í morgun og einn féll.
Enn ein árás var gerð á bækistöðvar fjölþjóðaliðsins í Írak í morgun og var hin fjórða síðan þær hófust að nýju fyrir þremur vikum eftir nokkurra mánaða hlé. Frans páfi kveðst ekki láta þessar árásir hafa áhrif á fyrirhugaða för til Íraks.
Páfi heldur til Íraks á föstudag, en það verður fyrsta ferð hans til útlanda síðan kórónuveirufaraldurinn braust út og fyrsta ferð páfa til Íraks. Páfi verður þar fjóra daga og ætlar að sækja heim kristna söfnuði í landinu og hitta auk þess veraldlega og trúarlega leiðtoga landsins, þar á meðal Ali Sistani erkiklerk, æðsta leiðtoga síta í Írak. Sistani, sem er níræður, er búsettur í Najaf. Hann nýtur mikillar virðingar og hefur mikil áhrif í heimalandi sínu. Hann sést sjaldan opinberlega og tekur sjaldan á móti gestum. Að sögn Páfagarðs mun páfi ferðast um í brynvörðum bíl í Írak og forðast mikið fjölmenni. Frans páfi sagði í morgun að hann hreinlega gæti ekki hætt við förina. Írakar hefðu á sínum tíma beðið komu páfa sem ekkert hafi orðið úr og hann gæti ekki látið það gerast öðru sinni. Jóhannes Páll páfi annar ætlaði til Íraks árið 1999, fyrstur páfa, en varð að hætta við. Einn lét lífið þegar flugskeytum var í morgun skotið á Ain al-Assad herflugvöllinn þar sem fjölþjóðaliðið í Írak undir forystu Bandaríkjamanna hefur bækistöðvar. Fjöldi slíkra árása var gerður í fyrra og var vopnuðum sveitum tengdum Íran kennt um. Hlé var á þessum árásum í október, en þær hófust að nýju í síðasta mánuði. Alls hafa þrír fallið í þessum árásum.
Frans páfi er staðráðinn í að fara til Íraks þrátt fyrir flugskeytaárásir á bækistöðvar fjölþjóðaliðsins í landinu. Ein slík árás var gerð í morgun. 